Návrh

**VYHLÁŠKA**

**Ministerstva dopravy, výstavby a regionálneho rozvoja Slovenskej republiky**

z .............. 2013,

**ktorou sa ustanovujú podrobnosti o školení a skúške bezpečnostného poradcu a odborníka a o činnosti skúšobných komisií**

Ministerstvo dopravy, výstavby a regionálneho rozvoja Slovenskej republiky podľa § 5a ods. 10 a § 5b ods. 5 zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení zákona č. /2013 ustanovuje:

§ 1

Táto vyhláška ustanovuje

a) podrobnosti o náležitostiach žiadosti o absolvovanie školenia žiadateľa, ktorý má vykonávať bezpečnostného poradcu na prepravu nebezpečného tovaru (ďalej len „bezpečnostný poradca“) a žiadosti o absolvovanie školenia žiadateľa, ktorý má vykonávať odborníka,

b) podrobnosti o náležitostiach žiadosti o vykonanie skúšky žiadateľa, ktorý má vykonávať bezpečnostného poradcu a žiadosti o vykonanie skúšky žiadateľa, ktorý má vykonávať odborníka,

c) podrobnosti o priebehu školení, o činnosti skúšobnej komisie a o priebehu skúšky.

§ 2

(1) Písomná žiadosť podľa § 1 písm. a) obsahuje meno a priezvisko, adresu trvalého pobytu, dátum a miesto narodenia žiadateľa, ktorý má vykonávať bezpečnostného poradcu alebo odborníka (ďalej len „žiadateľ“) a podáva sa poverenej osobe najneskôr štyri týždne pred vyhláseným termínom školenia. Ak ide o žiadateľa, ktorý má vykonávať bezpečnostného poradcu len pre niektorý z druhov nebezpečného tovaru podľa osobitného predpisu,[[1]](#footnote-2)1) uvedie v žiadosti aj druh nebezpečného tovaru, ktorého sa má školenie týkať. Ak ide o žiadateľa, ktorý má vykonávať odborníka na prepravu plynov alebo chemikálií, uvedie v žiadosti aj druh špecializovaného školenia podľa osobitného predpisu.[[2]](#footnote-3)2)

(2) Termín, miesto konania školenia žiadateľa a výšku úhrady nákladov za školenie, ktorú žiadateľ uhradí pred jeho konaním, oznámi poverená osoba žiadateľovi najneskôr 14 dní pred termínom školenia.

(3) Školenie žiadateľa, ktorý má vykonávať bezpečnostného poradcu sa vykonáva formou prednášok v rozsahu ustanovenom osobitným predpisom.[[3]](#footnote-4)3) Školenie žiadateľa, ktorý má vykonávať odborníka sa vykonáva formou prednášok a praktického výcviku v rozsahu ustanovenom osobitným predpisom.[[4]](#footnote-5)4)

(4) O absolvovaní školenia žiadateľa sa vydáva písomné potvrdenie o jeho absolvovaní.

§ 3

(1) Písomná žiadosť podľa § 1 písm. b) obsahuje meno a priezvisko, adresu trvalého pobytu, dátum a miesto narodenia žiadateľa a podáva sa Štátnej plavebnej správe najneskôr tri týždne pred vyhláseným termínom skúšky; ak ide o žiadateľa, ktorý má vykonávať bezpečnostného poradcu len pre niektorý z druhov nebezpečného tovaru podľa osobitného predpisu, 1) uvedie v žiadosti aj druh nebezpečného tovaru, ktorého sa má skúška týkať. Termín skúšky určí Štátna plavebná správa. Ak ide o žiadateľa, ktorý má vykonávať odborníka na prepravu plynov alebo chemikálií, uvedie v žiadosti aj druh špecializovaného školenia podľa osobitného predpisu.2)

(2) Skúšku môže vykonať iba žiadateľ, ktorý absolvoval školenie a podal žiadosť o vykonanie skúšky. Prílohou k žiadosti o vykonanie skúšky je potvrdenie o absolvovaní školenia.

(3) Žiadateľovi, ktorý spĺňa podmienky podľa odsekov 1 a 2, Štátna plavebná správa písomne oznámi termín, miesto konania skúšky a výšku úhrady nákladov za skúšku, ktorú žiadateľ uhradí pred jej konaním, najneskôr 14 dní pred termínom skúšky.

(4) Skúška žiadateľa, ktorý má vykonávať bezpečnostného poradcu sa vykoná v súlade s osobitným predpisom.[[5]](#footnote-6)5) Čas na vypracovanie otázok je 60 minút. Za každú správne zodpovedanú otázku s priamou odpoveďou žiadateľ získa dva body a za každú správne zodpovedanú otázku s možnosťou výberu odpovede jeden bod. Čas na vypracovanie prípadovej štúdie je 90 minút. Za riešenie prípadovej štúdie možno získať najviac 60 bodov.

(5) Výsledok skúšky žiadateľa, ktorý má vykonávať bezpečnostného poradcu sa hodnotí kvalifikačným stupňom „vyhovel“ alebo „nevyhovel“. Žiadateľ na skúške vyhovel, ak zodpovedal správne najmenej 80% z písomnej skúšky.

(6) Skúška žiadateľa, ktorý má vykonávať odborníka sa vykoná v súlade s osobitným predpisom.[[6]](#footnote-7)6)

(7) Písomný protokol o vykonaní skúšky podpíšu všetci členovia skúšobnej komisie.

(8) Ak žiadateľ, ktorý má vykonávať bezpečnostného poradcu na skúške nevyhovel, môže celú skúšku alebo jej časť, v ktorej nevyhovel, opakovať len raz na opravnej skúške bez absolvovania nového školenia. Ak žiadateľ, ktorý má vykonávať bezpečnostného poradcu nevyhovie ani na opravnej skúške, môže vykonať novú skúšku až po absolvovaní nového školenia.

(9) Žiadateľovi, ktorý odstúpi od skúšky zo zdravotných, z pracovných alebo iných závažných dôvodov, určí predseda skúšobnej komisie náhradný termín.

§ 4

(1) Skúška sa koná v štátnom jazyku pred skúšobnou komisiou.

(2) Skúšobná komisia je schopná uznášať sa, ak sú prítomní všetci členovia skúšobnej komisie. Skúšobná komisia sa uznáša na výsledku skúšky väčšinou hlasov.

(3) Podrobnosti o postupe skúšobnej komisie upraví skúšobný poriadok.

§ 5

Zrušuje sa vyhláška Ministerstva dopravy, pôšt a telekomunikácií Slovenskej republiky č. 241/2007 Z. z., ktorou sa ustanovujú podrobnosti o školení a skúške bezpečnostného poradcu, o činnosti skúšobných komisií a vzore osvedčenia o odbornej spôsobilosti bezpečnostného poradcu.

§ 6

Táto vyhláška nadobúda účinnosť 1. decembra 2013.

1. 1) Časť 1 kapitola 1.8 bod 1.8.3.13 Európskej dohody o medzinárodnej preprave nebezpečného tovaru po vnútrozemských vodných cestách (ADN) (oznámenie č. 331/2010 Z. z.). [↑](#footnote-ref-2)
2. 2) Časť 8 kapitola 8.2 bod 8.2.2.3.3 Európskej dohody o medzinárodnej preprave nebezpečného tovaru po vnútrozemských vodných cestách (ADN) (oznámenie č. 331/2010 Z. z.). [↑](#footnote-ref-3)
3. 3) Časť 1 kapitola 1.8 bod 1.8.3.9 Európskej dohody o medzinárodnej preprave nebezpečného tovaru po vnútrozemských vodných cestách (ADN) (oznámenie č. 331/2010 Z. z.). [↑](#footnote-ref-4)
4. 4) Časť 8 kapitola 8.2 Európskej dohody o medzinárodnej preprave nebezpečného tovaru po vnútrozemských vodných cestách (ADN) (oznámenie č. 331/2010 Z. z.). [↑](#footnote-ref-5)
5. 5) Časť 1 kapitola 1.8 bod 1.8.3.12 Európskej dohody o medzinárodnej preprave nebezpečného tovaru po vnútrozemských vodných cestách (ADN) (oznámenie č. 331/2010 Z. z.). [↑](#footnote-ref-6)
6. 6) Časť 8 kapitola 8.2 bod 8.2.2.7 Európskej dohody o medzinárodnej preprave nebezpečného tovaru po vnútrozemských vodných cestách (ADN) (oznámenie č. 331/2010 Z. z.). [↑](#footnote-ref-7)